GIFT เด้งแรง 11% รับแผนซื้อหุ้นคืน 12 ล้านหุ้นดึงความเชื่อมั่นนักลงทุน
GIFT เด้งแรง 11% รับแผนซื้อหุ้นคืน 12 ล้านหุ้นราคาเฉลี่ยสูงกว่ากระดาน ล่าสุด ณ เวลา 10.14 น. อยู่ที่ระดับ  4.54 บาท ปรับตัวขึ้น  0.44 บาท หรือ 10.73% สูงสุดที่ระดับ 4.70 บาท ต่ำสุดที่ระดับ 4.22 บาท ด้วยมูลค่าซื้อขาย 2.30 ล้านบาท
4 ก.ค. 2561

ผู้สื่อข่าวรายงานว่า ราคาหุ้น บริษัท แกรททิทูด อินฟินิท จำกัด (มหาชน) หรือ GIFT ล่าสุด ณ เวลา 10.14 น. อยู่ที่ระดับ  4.54 บาท ปรับตัวขึ้น  0.44 บาท หรือ 10.73% สูงสุดที่ระดับ 4.70 บาท ต่ำสุดที่ระดับ 4.22 บาท ด้วยมูลค่าซื้อขาย 2.30 ล้านบาท

โดยราคาหุ้น GIFT ปรับตัวขึ้นแรงในวันนี้ภายหลังจากคณะกรรมการบริษัทฯ มีมติโครงการซื้อหุ้นคืนวานนี้  (3ก.ค.)โดยจะทำการซื้อหุ้นคืนจำนวน 12,000,000 หุ้น หรือคิดเป็นสัดส่วน 2.91% จากจำนวนหุ้นที่ชำระแล้ว ด้วยวงเงิน 60 ล้านบาท โดยมีผลตั้งแต่วันที่ 18 ก.ค. 2561-วันที่ 17 ม.ค. 2562
ด้าน บล.โกลเบล็ก ระบุในบทวิเคราะห์ ว่า GIFT ไฟเขียวซื้อหุ้นคืนจำนวนหุ้น 12 ล้านหุ้นคิดเป็น  2.91% วงเงินไม่เกิน 60 ล้านบาท นั้นคำนวณราคาเฉลี่ยต่อหุ้นขั้นต่ำหุ้นละ 5 บาท ซึ่งเป็นราคาที่สูงกว่าราคาปิดล่าสุดที่ 4.10  บาท